b"\n_START_ARTICLE_\nMaria Palau Sotomayor\n_START_SECTION_\nBiografia\n_START_PARAGRAPH_\nMaria era filla de misser Llu\xc3\xads Palau i de Maria Sotomayor, de Perpiny\xc3\xa0. El seu pare, jurista, possiblement fou l'autor d'un opuscle publicat a Perpiny\xc3\xa0 el 1627 Discurso fundado en derecho sobre la pretenci\xc3\xb3n que tienen los condados de Rossell\xc3\xb3n y Cerda\xc3\xb1a de desunirse y separarse del principado de Catalu\xc3\xb1a y su Diputaci\xc3\xb3n..., en qu\xc3\xa8 es feia una apologia de la segregaci\xc3\xb3 d'aquests comtats respecte del Principat de Catalunya._NEWLINE_En plena Guerra dels Segadors, Maria va ingressar en el convent de Santa Teresa de les carmelites descalces de Vic el 17 de novembre de 1644, quan comptava quinze anys d'edat. Un any despr\xc3\xa9s, el 10 de desembre de 1645, realitzava la seva professi\xc3\xb3 solemne._NEWLINE_Segurament, com a filla d'un doctor en drets, havia rebut una bona educaci\xc3\xb3, fet que la convertiria en amanuense i cronista de la comunitat. I als seus vint anys, l'any 1650, redact\xc3\xa0 la biografia d'una eminent religiosa del seu convent, Maria de les Llagues (Maria Osona i Mongraula, 1591-1650), cofundadora i primera religiosa professa en el nou convent, la fam\xc3\xadlia de la qual fou decisiva econ\xc3\xb2micament en la dotaci\xc3\xb3 de la nova casa, erigida el 1637. Cal destacar la participaci\xc3\xb3 de Maria com a cronista en el llibre comunitari que recollia la fundaci\xc3\xb3 i la hist\xc3\xb2ria del convent, i \xc3\xa9s for\xc3\xa7a possible que redact\xc3\xa9s tamb\xc3\xa9 les notes necrol\xc3\xb2giques o elogis de difuntes de les religioses de la seva comunitat._NEWLINE_Religiosa de gran personalitat i for\xc3\xa7a ascend\xc3\xa8ncia a la comunitat, fou priora des de 1697 fins al 7 de febrer de 1701, quan la succe\xc3\xad M. Maria Alberta de Sant Dom\xc3\xa8nec, una altra religiosa molt destacada en la hist\xc3\xb2ria d'aquest convent."